蔡英文

蔡英文係現任中華民國總統，臺灣學者同埋政治人，曾任民主進步黨主席。

歷史 
蔡英文1956年8月31號喺台北市嘅馬偕醫院出世。2004年加入民主進步黨，同年當選全國不分區立法委員。2000年做過中華民國行政院大陸委員會主任委員，2006年做過行政院副院長，2008年起坐正民主進步黨主席個位。

2012年1月14號，蔡英文參選總統輸咗畀馬英九。

2014年再上任民進黨主席。

2016年1月16號，蔡英文喺2016年中華民國總統選舉中當選，喺5月20號正式就任。

2018年，民主進步黨喺九合一選舉慘敗之後，再次辭去民主進步黨主席一職。

2020年1月11號，蔡英文喺2020年中華民國總統選舉中當選，成功連任。

事件同爭議

被指先聲援、後遺棄香港人 

喺反送中運動入面，蔡英文曾經公開聲援反送中，亦令佢喺2020年中華民國總統選舉入面嘅支持度同主要對手韓國瑜拉闊，並最終成功連任。喺北京單方面未經香港人同意落實《港版國安法》同埋修改選舉制度後，香港出現移民潮，有人選擇台灣，但佢哋之後申請居留同定居許可都有困難，當中涉及標準唔清晰及陸生港人問題，有啲媒體就形容台灣似乎正收緊對移民港人嘅審批。有抗爭者感嘆台灣政府對佢哋做成二度傷害，自己被蔡英文遺棄，覺得香港抗爭者變成咗蔡英文嘅政治手段同籌碼。

學位門事件 

自2019年起，台灣對於蔡英文有無真係攞到倫敦政治經濟學院嘅博士學位有所討論。有人質疑蔡英文攞唔到原本嘅學位證書、倫敦政經學院圖書館亦只找到後來補送嘅博士論文、蔡英文亦未曾出示穿博士袍嘅畢業照，所以主張蔡英文嘅博士學位係假嘅。

倫敦政治經濟學院喺2019年10月8號喺官方網站發文確認咗蔡英文博士學位嘅真實性，並確認咗高等法律研究所1985年出版嘅索引文檔《英國法律研究1905-1984》入面有蔡英文嘅論文條目。發文同時提示LSE圖書館新近收到蔡英文提供嘅論文個人副本傳真文檔，可供下載或者喺閱覽室查閱。論文導師係2016年去世嘅。不過，有啲人仍然質疑，倫敦政經學院需保護學校嘅名聲，同蔡英文利益一致而幫佢隱瞞。

碎料 
佢嘅飲食習慣有時會成為民間討論話題。例如，佢曾經喺惡搞媒體眼球中央電視台嘅除夕節目亮相，但內容居然係叫人食香菜。另外，佢喺2021年11月自爆鍾意食三色豆，兩次都引起人熱烈討論，台灣基進新聞部副主任陳子瑜甚至話，因為蔡英文忍得到常人所忍唔到嘅嘢先做到總統。

2008總統大選人物直擊：蔡英文
 蔡英文個人部落格：小英嘅故仔
 向台灣人民報告：我哋點解唔歡迎陳雲林 - 自由時報 2008-11-3

民主進步黨主席
國立臺灣大學舊生
中華民國總統
客家人
英文